b'\n_START_ARTICLE_\nSniego rog\xc4\x97s\n_START_PARAGRAPH_\nSniego rog\xc4\x97s, arba sniegaeigis, sniego motociklas (angl. snowmobile) \xe2\x80\x93 universali, didelio prava\xc5\xbeumo sausumos transporto priemon\xc4\x97, skirta \xc5\xbeiemos kelion\xc4\x97ms sniegu ar ledu, jai neb\xc5\xabtinas kelias ar pramintos v\xc4\x97\xc5\xbe\xc4\x97s. \xc4\xaevairios \xc5\xa1i\xc5\xb3 priemoni\xc5\xb3 modifikacijos leid\xc5\xbeia jomis va\xc5\xbeiuoti per gilias pusnis mi\xc5\xa1kuose, kalnuotose ar atvirose vietov\xc4\x97se, ant u\xc5\xbe\xc5\xa1\xc4\x85lusi\xc5\xb3 vandens telkini\xc5\xb3 ir pan.\n_START_SECTION_\nKonstrukcija\n_START_PARAGRAPH_\nPaprastai sniego rog\xc4\x97s yra sukonstruotos kaip atvira transporto priemon\xc4\x97, be kabinos, su \xc4\xaftaisytu priekiniu stiklu apsaugoti vairuotoj\xc4\x85 nuo prie\xc5\xa1prie\xc5\xa1inio v\xc4\x97jo, vieta vienam keleiviui. Valdymui reikia pana\xc5\xa1i\xc5\xb3 \xc4\xafg\xc5\xabd\xc5\xbei\xc5\xb3. kaip ir vairuojant motocikl\xc4\x85 ar keturrat\xc4\xaf. Va\xc5\xbeiuokl\xc4\x99 priekyje sudaro vairuojan\xc4\x8diosios slid\xc4\x97s \xe2\x80\x93 pla\xc4\x8dios pava\xc5\xbeos, kuri\xc5\xb3 gali b\xc5\xabti ir viena, per vidur\xc4\xaf, \xe2\x80\x93 ir galin\xc4\x97 varan\xc4\x8dioji dalis, vik\xc5\xa1riniai varytuvai. Vik\xc5\xa1rai pirmuose modeliuose buvo gaminami i\xc5\xa1 metalo ar gumos, ta\xc4\x8diau pastaruoju metu naudojamas daug atsparesnis ilgaam\xc5\xbeis kevlaro pluo\xc5\xa1tas. Priklausomai nuo transporo priemon\xc4\x97s paskirties, naudojami \xc4\xafvairaus galingumo vidaus degimo bei dyzeliniai varikliai.\n_START_SECTION_\nNaudojimas\n_START_PARAGRAPH_\nPrad\xc5\xbeioje sniego rog\xc4\x97s buvo gaminamos kaip transporto priemon\xc4\x97, skirta va\xc5\xbeiuoti ten, kur kitos negali prava\xc5\xbeiuoti. Jos tapo labai populiarios tarp med\xc5\xbeiotoj\xc5\xb3, mi\xc5\xa1ko darbuotoj\xc5\xb3, perve\xc5\xbeant \xc5\xbemones bei med\xc5\xbeiagas sniegu u\xc5\xbeklotomis nuo\xc5\xa1aliomis vietov\xc4\x97mis, per upi\xc5\xb3 ir e\xc5\xbeer\xc5\xb3 led\xc4\x85. Jos tapo nepamainomos \xc5\xa0iaur\xc4\x97s taut\xc5\xb3 gyvenime, kurioms reikia keliauti ma\xc5\xbeai keli\xc5\xb3 turin\xc4\x8diomis vietov\xc4\x97mis, paskui elni\xc5\xb3 bandas. Sniego rog\xc4\x97s yra tapusios ir \xc5\xbeiemos laisvalaikio leidimo dalimi, organizuojamos lenktyn\xc4\x97s, var\xc5\xbeybos.'